Here is a page extracted from Wikipedia that may contain CSS, HTML, and a lot of unformatted text.

Title: Alemán zipser
Content: Iste articlo ye sobre o idioma. Ta o grupo etnico se veiga zipsers.

L'alemán zipser (en alemán Zipserisch u Zipserdeutsch, en hongaro szepességi szász nyelv u cipszer nyelv) ye un dialecto de l'alemán que se desembolicó en a rechión de l'Alto Zips, en un aria perteneixient a l'actual Eslovaquia a on plegoron os suyos parlants dende Alemanya Central en primerías d'o sieglo XIII. O Baixo Zips yera habitau por atros alemans centrals que parlaban un dialecto parellano dito "Gründlerisch", que ye considerau a mesma luenga. Bels sieglos dimpués, a o menos a primerías d'o sieglo XVIII, muitos miembros d'iste grupo etnico migroron enta o norte de Rumanía, incluyindo o sud de Bukovina a on ya se charraban atros dialectos chermanicos. Con o tiempo, a parla d'os zipsers en Rumanía se veyió muit influyenciada por la d'istos atros pueblos provenients de l'Alta Austria y remató por estar asimilada entre a comunidat etnica zipser.

Mientres y dimpués d'a Segunda Guerra Mundial, muitos zipsers fuyioron u fuoron expulsaus enta Alemanya. Actualment encara remane una comunidat de  parlants en a localidat de Chmeľnica (en alemán Hopgarten) (o suyo dialecto se diz "Outzäpsersch", en alemán stándard "Altzipserisch", literalment "Antigo Zipserish")

Diferencias dialectals
O dialecto parlau en Bukovina, Gründlerisch en o suyo orichen, yera caracterizau por cambear a /v/ orichinal (de l'alto alemán medieval) a /b/ y a /b/ orichinal a /p/. O dialecto de Hopgarten tien como caracteristica que cambea a /l/ de l'alto alemán medieval, en todas as suyas posicions, a 'u'.

Referencias

Luengas d'Eslovaquia
Luengas de Rumanía
Luengas d'Ucraína
Luengas d'Alemanya
Dialectos de l'alemán